**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület:**

neve: **Szigetközi hullámtéri ágrendszerek**

víztérkód: **08-233-1-1** (régi víztérkód: 001944)

területe: **1045 ha**

elhelyezkedés, határai: a vízrendszert északról a Duna folyam, délről az árvízvédelmi töltés határolja

jellege: hullámtéri ágak, holtágak

helyrajzi száma: –

haszonbérleti díj: 313.500 Ft

A vízrendszert képező vízterületek:

* Rajkai-mellékágrendszer
* Tejfalui-mellékágrendszer
* Cikolai-mellékágrendszer
* Bodaki-mellékágrendszer
* Dunaremetei-mellékágrendszer
* Lipót-Ásványi-mellékágrendszer
* Bagaméri-mellékágrendszer
* Patkányosi-mellékágrendszer és belső tavak

A szigetközi hullámtéri ágrendszerek a Duna kisalföldi hordalékkúpjának gerincén, a durva szemcseméretű allúviumon egykor legyezőszerűen szétágazó és összefutó fonatos folyószakasz részét képezik, amelyet a 19. század végén végrehajtott közép- és nagyvízi folyószabályozások alapvetően átalakítottak. A nagyvízi szabályozások keretében ekkor építettek ki az árvízvédelmi töltéseket, amelyek a korábban rendszeresen elöntött árteret ármentesített területre és a továbbra is víz alá kerülő ún. hullámtérre osztották. A szabályozással létesített főághoz kapcsolódó hullámtéri mellékágrendszerek felső torkolatainak elzárására a 20. század közepén került sor. A bősi vízlépcső üzembehelyezését (1992) követően a felső-szigetközi ágrendszerből kifolyt illetve kiszivárgott a víz az elterelés miatt alacsony vízszintű főmederbe. Víz csak azokban a mederszakaszokban maradt, melyeknek fenékszintje mélyebb volt, mint az új, lesüllyedt talajvízszint. A szárazzá váló ágrendszerekben a vízi élőlények elpusztultak. A főág vízszintjének jelentős csökkenése következtében szükségessé vált a hullámtéri ágrendszerek torkolatainak lezárása, így megszakadt az ágrendszerek és főág közötti közvetlen kapcsolat. Az 1995 óta gravitációs vízpótlás biztosítja a mellékágak vízellátását. A lassabban áramló mellékágakban, illetve azok partszegélye mentén feliszapolódási folyamat és a szárazföldi növényzet előretörése figyelhető meg. A hullámtéri mellékágak vízellátásának javítására számos műszaki beavatkozás történt az 1990-es évek óta, amelyek eredményeként a Felső- és az Alsó-Szigetközben is biztosított a folyamatos vízpótlás. A betáplált vízhozam időszakos növelésével és a Duna főága felé való közvetlen kapcsolatok bővítésével javítható a vízrendszer ökológiai állapota.

1. **Halgazdálkodásra jogosult adatai:**

név: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **A halgazdálkodással összefüggő célok:**

***Elsődleges cél:***

* A *szigetközi hullámtéri* *ágrendszerek és holtágak* jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* Hagyományőrző jelleggel, a kisszerszámos (rekreációs) halászat fenntartása, a természetesvízi kereskedelmi halászatot megszüntető 2013. évi CII. tv rendelkezéseinek figyelembe vételével.
* A horgászok érdekeinek hatékony képviselete szakmai rendezvényeken, egyeztetéseken (pl. szigetközi vízpótlás, vizes élőhelyek helyreállítása,stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok (pl. süllő) állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.

1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Dunára vonatkozó egyéb hatósági előírások, a Horgászat Országos Szabályai és a Szövetség kezelésében levő folyóvizekre jóváhagyott horgászrend, továbbá a természetvédelmi előírások szerint gyakorolható.

A szabadidős kisszerszámos halászatot a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Dunára vonatkozó egyéb hatósági előírások és a Szövetség kezelésében levő folyóvizekre kiadott rekreációs halászati rend, továbbá a természetvédelmi előírások betartásával lehet folytatni. A kisszerszámos halászok csak partról használt emelő hálóval (tápli), vagy csónakra telepített csörlős emelő hálóval foghatnak halat. Az emelőháló maximális mérete 3X3 méter.

A szabadidős kisszerszámos halászati engedéllyel és horgász engedéllyel is rendelkező személy egy időben kizárólag halászati, vagy horgászati tevékenységet végezhet. Mindkét tevékenység azonos időben történő gyakorlása tilos.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével. A korábbi évekre visszamenőleg nem rendelkezik hiteles haltelepítési adatokkal a Szövetség. Az alábbi táblázatban feltüntetett mennyiségek évi 5 %-kal növelendőek a MOHOSZ-szal kötött alhaszonbérleti szerződés szerint.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | előnevelt | 50.000 |  |
| ponty\* | 2 nyaras |  | 3.500 |
| ponty\* | 3 nyaras |  | 10.000 |
| süllő | előnevelt | 25.000 |  |
| harcsa | előnevelt | 15.000 |  |
| csuka | előnevelt | 20.000 |  |
| süllő | 2-3 nyaras |  | 500 |
| csuka | 2-3 nyaras |  | 500 |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| compó | 1, vagy több nyaras |  | 200 |
| balin | 1 nyaras | 4.000 |  |
| széles kárász | 1, vagy több nyaras |  | 200 |
| jász | 1 nyaras | 4.000 |  |

Az évenként vállalt haltelepítések megvalósításakor a Duna vízjárásának alakulása, a vízrendszer ökológiai állapotának változása, továbbá az egyes halfajok beszerezhetőségének függvényében az alábbi szabályok szerint lehet eltérni:

* Az adott évben elmaradt telepítés a következő évben pótolható (2-3 nyaras ponty esetében az előírt mennyiség 20 %-áig). Az évenkénti előírásoknak a tervezési időszak 5 évének átlagában kell megfelelni.
* A csuka és a süllő telepítése egymással helyettesíthető, a két faj populációdinamikájának alakulásától függően. (Ha az egyik faj természetes szaporulata látványosan emelkedik, akkor a ritkábbik faj telepítése kerülhet előtérbe)
* A haltelepítési tervben vállalt mennyiségeken felül – a vonatkozó jogszabályi rendelkezések betartásával – többlettelepítések is végezhetőek.
* Ezen kívül – a beszerzési lehetőség függvényében – cél a vízterület őshonos halállományának bővítése. (keszegfélék, csapó sügér stb.)

1. **A vízminőség és a halállomány védelmét célzó intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok és a kisszerszámos halászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a *szigetközi hullámtéri ágrendszer* vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, az Észak-Dunántúli Vízügyi Igazgatósággal és a Fertő-Hanság Nemzeti Park Igazgatóságával való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása, hallépcsők építése stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

A térségben megtelepedett kormoránállomány halfogyasztásával összefüggő károk mérséklése, a madárállomány gyérítésének és a költőtelepek zavarásának szervezett támogatásával.

1. **A vízi élővilág (növényzet és állatok) fenntartására tervezett intézkedések**

A *szigetközi* *hullámtéri mellékágak* halfaunáját mintegy 50 halfaj alkotja. A gyorsabban áramló mederszakaszokon jelentős a vízáramlást kedvelő halfajok aránya. A 19. század közepe óta néhány észak-amerikai (naphal, törpeharcsa stb.) és ázsiai (amur, kínai razbóra, stb.) eredetű halfaj jelent meg a térségben, illetve az utóbbi évtizedekben megfigyelhető volt a fekete-tengeri (ponto-kaszpikus) gébek inváziója. A vízrendszer természetes élővilágának, illetve halállományának megőrzése érdekében a Szövetség messzemenőkig támogatja a halak védelmét, szaporodását és fejlődését elősegítő műszaki beavatkozásokat, amelyek jelentős mértékben hozzájárulnak a vízterületet jellemző változatos vizes élőhelyek általános ökológiai állapotának javulásához.

A *szigetközi* *hullámtéri mellékágak* mentén többnyire bokorfüzesek, valamint a fűz ligeterdő maradványok alkotják a természetes növényzetet, illetve a szigeteken meghatározó a telepített nemesnyarasok kiterjedése. A helyenként feliszapolódó parti zónában nádszegélyek, a lassan áramló sekélyebb mederszakaszokon pedig hínárállományok találhatóak, amelyek kiterjedése jelentősen megnőtt az 1990-es évek óta. A vízterületen védett növények (pl. tavirózsa, vízitök, békatutaj stb.) és védett állatfajok (pl. kétéltűek, hüllők, vadrécék, gémek, sirályok, vidra, hód stb.) is előfordulnak. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **Halgazdálkodási kíméleti területek kijelölése**

* Egész évben tilos mindennemű horgászat és halászat a *Lipót-Ásványi-mellékágrendszerben levő Öntési-tavon, továbbá az ágrendszerekben kialakított hallépcsőkben, mivel a hallépcső kíméleti terület*, a betorkollástól a műtárgyig, és a műtárgy felett 50 méterrel. Tilos a kisszerszámos halászat a Bagaméri torkolatban a főág középvíz partvonalától fölötte, alatta 50 méteres körzetben.

A kormányhivatal földművelésügyi igazgatósága által a 2013. évi CII. számú halgazdálkodási törvény 4.§ (1) pontja alapján, a *szigetközi hullámtéri ágrendszerekben* a halállomány védelme érdekében kijelölt kíméleti területek:

***telelő kíméleti területek***, ahol ***november 1-től március 31-ig*** mindennemű horgászat és halászat tiltott:

* a Cikolai-ágrendszerben a Hajósi-ág felső részén, a bal parton betorkolló Csökös-ág Duna felőli végének 50 m-es szakaszán, mindkét parton,
* a Papszigeti-ág az Öregszigeti-tó befolyásától az ideiglenes pontonhíd elhelyezésére kialakított hídfők szelvényéig terjedő szakaszán,

***szaporodó kíméleti területek***, ahol ***április 1-től június 30-ig*** mindennemű horgászat és halászat tiltott:

* Újszigeti-tó, Kalapszigeteki-tó, Patkói-tó, Hosszú-tó a rávezető csatornával

**Május 2-től május 31-ig** tilos a bojlis horgászat a bagaméri ág egész hosszában a bagaméri hallépcső aljától a Nagy-Duna betorkollásig.

1. **A halgazdálkodási vízterület őrzése:**

A kiterjedt, többszörösen szétágazó *hullámtéri ágrendszereken* folytatott horgászati és halászati tevékenység ellenőrzését a Szövetség 8 fő halászati őrei látják el. (A hivatásos halőrök tevékenysége a Szövetség összes vízterületére kiterjed.) Az ellenőrzési feladatok ellátásában már eddig is eredményes együttműködés alakult ki a rendőrséggel, a vízi rendészettel, a Fertő-Hanság Nemzeti Parkkal, az erdőgazdaság területi szerveivel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök és a vízirendészet munkatársai rendőri szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa** | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás \* | Korlátlan |
| Parti emelőháló éves \*\* | 110 db |
| Csónakos emelőháló éves \*\* | 50 db |

\* 65. éven felüli, vagy Ifjúsági, vagy turista állami jeggyel rendelkező horgász

\*\* A Szövetség kezelésében levő folyóvizeken összesen

A Szövetség a vízterületre összevont, úgynevezett folyóvízi jegyet ad ki, valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Gyermek horgászok részére Megyei Gyermekjegyet ad ki a Szövetség, amely a Szövetség, és annak tagegyesületei kezelésében lévő vízterületekre, valamint a Fertő-tóra érvényes, csak úszós készséggel való horgászatra jogosít, és méretkorlátozással védett őshonos hal megtartása nem engedélyezett.

1. **Helyi horgászrend:**

* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból összesen 10 kg-ot tarthat meg.
* A kedvezményezett jeggyel rendelkező horgász a napi darabszám korlátozással is védett halfajokból naponta fajonként 2 db-ot, összesen 3 db-ot, a napi darabszám korlátozása alá nem eső fajokból összesen 5 kg-ot tarthat meg.
* A felnőtt horgász az éves területi jeggyel összesen 60 db, de vízterületenként /víztér kódonként/ a napi darabszám korlátozással is védett halfajokból maximum 30 db halat tarthat meg, a kedvezményezett területi jeggyel rendelkező horgász összesen 30 db-ot, de vízterületenként /víztér kódonként/ a napi darabszám korlátozással is védett halfajokból maximum 15 db napi darabszám korlátozással is védett halat tarthat meg.
* Etetőbóját és etetőhajót használni tilos.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság azt táblával tiltja.
* A horgászrend előírásai a kisszerszámos halászra is vonatkoznak.
* A bagaméri ágban a kisszerszámos halászati módok közül csak a parti táplis módszer engedélyezett.
* Tilos a kisszerszámos halászat a hidakról és a műtárgyakról /bukók, fenékgátak, duzzasztók, zsilipek/.
* A halak hajtását, zavarásos halászati módot alkalmazni a rekreációs halászat során tilos.
* Egész évben tilos a szonár, valamint a halradar használata.
* Tilos a kisszerszámos csónakos halászat az ágrendszeren belül a Kalap-szigeten, a Pókmacskási-Öntési ágban, a Bagaméri ágrendszerben, a Papszigeti ágban, az Öregszigeti tavon, a Gatyai Duna /Szilfási ág/ zárás feletti részén, valamint a Béka éren.
* Jelölt halat megtartani tilos!
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Amurra vonatkozóan a kifogható legkisebb mérete 50 cm.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/

1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05.

ph.

…………………………………………………….

halgazdálkodási hasznosító